楊忠襄墓
作者：游九言
朝代：宋

paragraphs: 山雲起兮陰陰，木嘯風兮蕭森。
骨荒榛兮頹隧，野鳥怨兮清音。
噫丙午兮燕安，藹薦紳兮多盤。
繫苞桑兮弗戒，渝舊好兮開邊。
釁生兮召戎，澒大地兮塵蒙。
粲承干兮百載，莽夷門兮廟宮。
我踰邠兮梁山，蛇洊食兮江干。
擁貔貅兮首鼠，紛雅拜兮後先。
獨立兮慨陳，人自靖兮此身。
寧爲鬼兮趙氏，肯涅緇兮虜庭。
肴醑飼兮苟哺，弗自知兮貌頳。
握玉麟兮拜犬豕，曾莫嗅兮羶腥。
豈曰余兮獨死，汝尸坐兮偷生。
振英聲兮階下，氣烈動兮清寧。
凜名義兮身世，九鼎重兮一羽輕。
翳翳兮幽藏，頹陽照兮山荒。
髮毛爪齒兮一世同腐，廟貌圭衮兮千古之光。
春秋兮代謝，勿替兮烝嘗。